CELEX: 32020R0203
Language: sl
Date: 2019-11-28 00:00:00
Title: Delegirana Uredba Komisije (EU) 2020/203 z dne 28. novembra 2019 o klasifikaciji vozil, obveznostih uporabnikov storitev evropskega elektronskega cestninjenja, zahtevah za komponente interoperabilnosti in minimalnih merilih za upravičenost za priglašene organe (Besedilo velja za EGP)

17.2.2020   
               
               
                  SL
               
               
                  Uradni list Evropske unije
               
               
                  L 43/41
               
            
         DELEGIRANA UREDBA KOMISIJE (EU) 2020/203
         z dne 28. novembra 2019
         o klasifikaciji vozil, obveznostih uporabnikov storitev evropskega elektronskega cestninjenja, zahtevah za komponente interoperabilnosti in minimalnih merilih za upravičenost za priglašene organe
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive (EU) 2019/520 Evropskega parlamenta in Sveta z dne 19. marca 2019 o interoperabilnosti elektronskih cestninskih sistemov ter lažji čezmejni izmenjavi informacij o neplačilih cestnine v Uniji (1) ter zlasti člena 8(5), člena 10(3), člena 15(4) in (5) ter člena 19(5) Direktive,
         ob upoštevanju naslednjega:
         
                     (1)
                  
                  
                     Za zagotovitev dobrega delovanja storitev evropskega elektronskega cestninjenja (EETS) morajo uporabniki EETS zagotoviti pravilne podatke in so odgovorni za stanje naprav v vozilu, če se uporabljajo.
                  
               
                     (2)
                  
                  
                     Za povečanje interoperabilnosti elektronskih cestninskih sistemov in zagotovitev združljivosti s splošnimi zahtevami, ki izhajajo iz zakonodaje EU, kot je varstvo podatkov, morajo ponudniki EETS in izvajalci cestninjenja izpolnjevati minimalni sklop postopkovnih, tehničnih in operativnih zahtev.
                  
               
                     (3)
                  
                  
                     Določiti bi bilo treba splošne zahteve v zvezi z infrastrukturo in tako zagotoviti, da komponente interoperabilnosti zagotavljajo točne podatke, pravilno identifikacijo ponudnikov EETS, ustrezno namestitev naprav v vozilu, če se uporabljajo, in pravilne informacije o obveznostih plačevanja cestnin za voznike.
                  
               
                     (4)
                  
                  
                     Opredeliti je treba standardna merila za imenovanje organov, pristojnih za ugotavljanje skladnosti s specifikacijami in primernosti komponent interoperabilnosti za uporabo, da se zagotovi minimalna raven strokovnega znanja in da se lahko proizvajalci zanesejo na enako obravnavo v vseh državah članicah.
                  
               
                     (5)
                  
                  
                     Da se zagotovi doslednost uporabe med to uredbo in Direktivo (EU) 2019/520, bi morala ta uredba veljati od datuma iz člena 32(1) Direktive (EU) 2019/520 –
                  
               SPREJELA NASLEDNJO UREDBO:
         
            Člen 1
            Področje uporabe
            Ta delegirana uredba določa zahteve za:
            
                        (1)
                     
                     
                        klasifikacijo vozil;
                     
                  
                        (2)
                     
                     
                        podrobne obveznosti uporabnikov EETS;
                     
                  
                        (3)
                     
                     
                        komponente interoperabilnosti;
                     
                  
                        (4)
                     
                     
                        minimalna merila za upravičenost za priglašene organe.
                     
                  
         
            Člen 2
            Klasifikacija vozil
            
               1.   Parametri, ki se uporabljajo za klasifikacijo vozil za določitev cestnin, izpolnjujejo zahteve iz Priloge I k tej delegirani uredbi.
            
            
               2.   Brez poseganja v člen 6(2) Direktive (EU) 2019/520 mora v primeru, da namerava izvajalec cestninjenja uvesti nove klasifikacijske parametre za vozila, država članica, v kateri je registriran, o tem v šestih mesecih pred uvedbo novih klasifikacijskih parametrov obvestiti Komisijo, druge države članice in ponudnike EETS, ki delujejo na območju EETS.
            
         
         
            Člen 3
            Obveznosti uporabnikov EETS
            
               1.   Uporabniki EETS zagotovijo, da so vsi podatki o uporabniku in vozilu, ki jih zagotovijo ponudnikom EETS, in izjava o spremenljivih parametrih točni.
            
            
               2.   Uporabniki EETS sprejmejo vse možne ukrepe za zagotovitev, da naprave v vozilu delujejo, ko vozilo vozi na območju EETS, kjer se zahteva uporaba naprav v vozilu.
            
            
               3.   Uporabniki EETS uporabljajo naprave v vozilu v skladu z navodili ponudnika EETS, zlasti kadar se ta nanašajo na izjavo o spremenljivih klasifikacijskih parametrih vozil.
            
         
         
            Člen 4
            Zahteve glede komponent interoperabilnosti
            Komponente interoperabilnosti in obcestna infrastruktura izpolnjujejo zahteve iz Priloge II k tej delegirani uredbi.
         
         
            Člen 5
            Minimalna merila za upravičenost za priglašene organe
            Priglašeni organi iz člena 19(1) Direktive (EU) 2019/520 izpolnjujejo minimalna merila iz Priloge III k tej delegirani uredbi.
         
         
            Člen 6
            Začetek veljavnosti
            Ta delegirana uredba začne veljati dvajseti dan po objavi v Uradnem listu Evropske unije.
            Uporablja se od 19. oktobra 2021.
         
         
            Ta delegirana uredba je v celoti zavezujoča in se neposredno uporablja v vseh državah članicah.
            V Bruslju, 28. novembra 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 91, 29.3.2019, str. 45.
      
      
         
            PRILOGA I
            DOLOČBE O KLASIFIKACIJI VOZIL
            1.   Splošne določbe
            
            
                     
                        1.1
                     
                     
                        Izvajalec cestninjenja mora vsaj tri mesece pred uporabo tarifne sheme objaviti povezavo med nizom uporabljenih klasifikacijskih parametrov vozil in tarifnimi razredi vozil za vsako tarifno shemo, uporabljeno na območju EETS, za katero je odgovoren. Ta obveznost se ne nanaša na morebitne spremembe, ki jih izvajalec cestninjenja izvede za določene tarife v tarifni shemi.
                     
                  
                     
                        1.2
                     
                     
                        Izvajalec cestninjenja mora objaviti povezavo med tarifnimi razredi vozil in tarifno strukturo za vsako tarifno shemo, ki se uporablja na območju EETS, za katerega je odgovoren. Ob spremembi take povezave mora objavo takoj posodobiti.
                     
                  2.   Klasifikacijski parametri vozil
            
            
                     
                        2.1
                     
                     
                        Izvajalec cestninjenja lahko uporablja klasifikacijske parametre vozil v skladu z vsaj eno od naslednjih določb:
                        
                                    (a)
                                 
                                 
                                    katerim koli klasifikacijskim parametrom vozil, ki se lahko izmeri z obcestno opremo;
                                 
                              
                                    (b)
                                 
                                 
                                    parametri vozil, ki so navedeni v dokumentih za registracijo vozil (1) in standardizirani v klavzuli 8.4 standarda EN ISO 14906:2018 (2).
                                 
                              Če se uporabljajo naprave v vozilih, se zahtevajo samo za podpiranje shranjevanja in prenosa mogočih klasifikacijskih parametrov vozil, ki se lahko pridobijo iz naprav v vozilih, ki uporabljajo namensko komunikacijo kratkega dosega pri 5,8 GHz, kot je opredeljeno s standardoma EN 15509:2014 (3) in ETSI ES 200674-1 V2.4.1 (4); za sheme na podlagi GNSS se lahko poleg tega kateri koli parameter vozil pridobi iz naprav v vozilih, ki uporabljajo tehnologijo CEN-DSRC, kot je opredeljeno s standardom EN ISO 12813:2019 (5).
                     
                  
                     
                        2.2
                     
                     
                        Med vožnjo na območju cestninjenja morajo biti naprave v vozilih sposobne sporočati informacije o svojem statusu, in če je ustrezno, svoje klasifikacijske parametre vozil opremi za spremljanje prijav cestnine izvajalca cestninjenja, kot je opredeljeno v Prilogi I k Izvedbeni uredbi Komisije (EU) 2020/204 (6).
                     
                  3.   Nove tarifne sheme
            
            
                     
                        3.1
                     
                     
                        Kadar na novo uvedena tarifna shema temelji na klasifikacijskih parametrih vozil, ki se že uporabljajo na najmanj enem območju EETS, morajo ponudniki EETS novo tarifno shemo izvajati od datuma začetka njene veljavnosti.
                     
                  
                     
                        3.2
                     
                     
                        Kadar se z novo tarifno shemo uvaja en ali več novih klasifikacijskih parametrov vozil, je treba upoštevati postopek iz člena 2.2 Delegirane uredbe.
                     
                  
               (1)  Direktiva Komisije 2003/127/ES z dne 23. decembra 2003 o spremembi Direktive Sveta 1999/37/ES o dokumentih za registracijo vozil (UL L 10, 16.1.2004, str. 29).
            
               (2)  Elektronsko cestninjenje – opredelitev uporabniškega vmesnika za namensko komunikacijo kratkega dosega.
            
               (3)  Elektronsko cestninjenje – uporabniški profil za interoperabilnost za DSRC.
            
               (4)  Inteligentni prometni sistemi (ITS); Cestna transportna in prometna telematika (RTTT); Namenska komunikacija kratkega dosega (DSRC); Del 1: Tehnične značilnosti in preskusne metode za opremo z visoko hitrostjo prenosa podatkov (HDR), ki deluje v pasu 5,8 GHz, namenjenem industrijski, znanstveni in medicinski uporabi.
            
               (5)  Elektronsko cestninjenje – komunikacija za potrditev skladnosti za avtonomne sisteme.
            
               (6)  Izvedbena uredba Komisije (EU) 2020/204 z dne 28. novembra 2019 o podrobnih obveznostih ponudnikov storitev evropskega elektronskega cestninjenja, minimalni vsebini izjave o območju evropskega elektronskega cestninjenja, elektronskih vmesnikih, zahtevah za komponente interoperabilnosti in razveljavitvi Odločbe 2009/750/ES (UL L 43, 17.2.2020, str. 49).
         
      
      
         
            PRILOGA II
            ZAHTEVE ZA KOMPONENTE INTEROPERABILNOSTI
            1.   Splošne zahteve
            1.1   Zanesljivost in razpoložljivost
            
            
                     
                        1.1.1
                     
                     
                        Spremljanje in vzdrževanje fiksnih ali gibljivih komponent, ki se uporabljajo pri EETS, se mora organizirati, izvajati in kvantificirati tako, da delujejo pod predvidenimi pogoji.
                     
                  
                     
                        1.1.2
                     
                     
                        Zasnova EETS bi morala omogočati nadaljnje delovanje sistema, če sestavni deli nepravilno delujejo ali odpovejo, po možnosti v necelovitem načinu, vendar s čim manj motnjami za uporabnike EETS.
                     
                  1.2   Tehnična združljivost
            
            Kadar sta oprema ponudnikov EETS in izvajalcev cestninjenja v stiku, morajo biti njune tehnične značilnosti združljive in skladne z določbami Priloge I k Izvedbeni uredbi Komisije (EU) 2020/204.
            1.3   Varnost/zasebnost in varstvo osebnih podatkov
            
            
                     
                        1.3.1
                     
                     
                        EETS mora zagotoviti varnostne elemente za zaščito podatkov, ki se shranjujejo, uporabljajo in prenašajo med deležniki v okolju EETS. Varnostni elementi morajo v obdelavo vključiti potrebne zaščitne ukrepe v obdelavo, da se v skladu z ustrezno zakonodajo o zaščiti posameznikov v zvezi z obdelavo osebnih podatkov zaščitijo pravice in interesi deležnikov v EETS, zlasti da se zaščitijo pred tveganji ali škodo, ki bi jo povzroči neobstoj razpoložljivosti, zaupnosti, celovitosti, avtentikacije, neizvrševanja in zaščite pred nepooblaščenim dostopom do podatkov o uporabnikih v evropskem okolju z več uporabniki.
                     
                  
                     
                        1.3.2
                     
                     
                        EETS morajo biti skladne z zakonodajo EU o varstvu podatkov. Zagotoviti je treba zlasti skladnost z Uredbo (EU) 2016/679 ter nacionalnimi zakoni in drugimi predpisi, s katerimi se Direktiva 2002/58/ES prenaša v nacionalno zakonodajo.
                     
                  2.   Posebne zahteve
            2.1   Zahteve glede infrastrukture
            
            
                     
                        2.1.1
                     
                     
                        Infrastruktura EETS mora omogočati, da natančnost podatkov o prijavi cestnine ustreza zahtevam sistema cestninjenja, da se zagotovi enaka in pravična obravnava uporabnikov EETS glede cestnin in pristojbin.
                     
                  
                     
                        2.1.2
                     
                     
                        Naprave v vozilu morajo izvajalcem cestninjenja omogočati identifikacijo odgovornega ponudnika EETS. Naprave v vozilu morajo redno spremljati te informacije, se same razveljaviti ob odkritju nepravilnosti, in če je to mogoče, obvestiti ponudnika EETS o odstopanju.
                     
                  
                     
                        2.1.3
                     
                     
                        Kadar je ustrezno, mora biti oprema EETS zasnovana tako, da njene komponente interoperabilnosti uporabljajo standarde, ki so jih izdale evropske organizacije za standardizacijo.
                     
                  
                     
                        2.1.4
                     
                     
                        Naprave v vozilu morajo biti nameščene varno in zanesljivo. Njihova namestitev mora biti skladna z zahtevami glede naprej usmerjenega vidnega polja vozil (1).
                     
                  
                     
                        2.1.5
                     
                     
                        Izvajalci cestninjenja morajo s signalizacijo ali drugimi načini, ki jih izberejo države članice, obvestiti voznike o zahtevi po plačilu cestnine ali pristojbine za vožnjo vozila na območju EETS ter cestah, ki spadajo na območje EETS.
                     
                  2.2   Zahteve za vodenje in upravljanje
            
            
                     
                        2.2.1
                     
                     
                        Izvajalci cestninjenja in ponudniki EETS morajo pripraviti načrte izrednih ukrepov za preprečevanje večjih motenj v pretoku prometa, če EETS niso na voljo.
                     
                  
                     
                        2.2.2
                     
                     
                        Kar zadeva ocenjevanje delovanja naprav v vozilu, ki uporabljajo tehnologijo za satelitsko določanje položaja iz člena 3(3) Direktive (EU) 2019/520, se lahko uporabljajo specifikacije preskusa skladnosti sistema za klic v sili eCall v okviru sistema EGNOS/Galileo (2).
                     
                  
               (1)  Direktiva Komisije 90/630/EGS z dne 30. oktobra 1990 o prilagajanju Direktive Sveta 77/649/EGS o približevanju zakonodaje držav članic o vidnem polju voznikov motornih vozil tehničnemu napredku (UL L 341, 6.12.1990, str. 20).
            
               (2)  Izvedbene smernice za proizvajalce naprav v vozilu, prodajalce rešitev za preskušanje in tehnična središča, ki sta jih pripravila Agencija za evropski GNSS in Skupno raziskovalno središče Evropske komisije (december 2017, različica 1.0).
         
      
      
         
            PRILOGA III
            MINIMALNA MERILA ZA UPRAVIČENOST ZA PRIGLAŠENE ORGANE
            
               1.   
               Za namene priglasitve mora organ za ugotavljanje skladnosti, tj. organ, pooblaščen za izvajanje ali nadzor postopka ugotavljanja skladnosti za specifikacije za komponente interoperabilnosti in njihovo primernost za uporabo, upoštevati odstavke 2 do 11 te priloge.
               Organ mora biti akreditiran v skladu z Uredbo (ES) št. 765/2008 (1) za harmonizirani evropski standard za ugotavljanje skladnosti za zahteve za organe, ki certificirajo proizvode, postopke in storitve.
            
            
               2.   
               
                  Organ mora biti ustanovljen v skladu z nacionalnim pravom in biti pravna oseba.
               
            
            
               3.   
               Biti mora organ tretje strani, neodvisen od organizacije ali izdelka, katerega skladnost ugotavlja.
               Organ, ki je del poslovnega združenja ali strokovne zveze ki zastopa podjetja, vključena v snovanje, proizvodnjo, dobavo, sestavljanje, uporabo ali vzdrževanje izdelkov, katerih skladnost ugotavlja, se lahko, če je zagotovljena njegova samostojnost in če ni navzkrižja interesov, šteje kot tak organ.
            
            
               4.   
               Organ, njegovo najvišje vodstvo in osebje, odgovorno za izvajanje nalog ugotavljanja skladnosti, ne morejo biti snovalci, proizvajalci, dobavitelji, monterji, kupci, lastniki, uporabniki ali vzdrževalci izdelka, katerega skladnost ugotavljajo, niti pooblaščeni zastopniki nobene od navedenih strank. To ne sme onemogočati uporabe izdelkov, katerih skladnost se ugotavlja in ki so nujni za delovanje organa za ugotavljanje skladnosti, ali uporabe takšnih izdelkov za osebne namene.
               Organ, njegovo najvišje vodstvo in osebje, odgovorno za izvajanje nalog ugotavljanja skladnosti, ne smejo biti neposredno vključeni v snovanje, proizvodnjo ali konstrukcijo, trženje, montažo, uporabo ali vzdrževanje navedenih izdelkov niti zastopati strank, ki sodelujejo pri navedenih dejavnostih. Poleg tega ne smejo sodelovati pri nobeni dejavnosti, ki bi lahko bila v nasprotju z njihovo neodvisno presojo ali integriteto v zvezi z dejavnostmi za ugotavljanje skladnosti, za katere so priglašeni. To mora zlasti veljati za svetovalne storitve.
               Organi za ugotavljanje skladnosti morajo zagotoviti, da dejavnosti njihovih odvisnih družb ali podizvajalcev ne vplivajo na zaupnost, objektivnost ali nepristranskost njihovih dejavnosti za ugotavljanje skladnosti.
            
            
               5.   
               
                  Organi za ugotavljanje skladnosti in njihovo osebje morajo izvajati dejavnosti za ugotavljanje skladnosti z najvišjo stopnjo profesionalne integritete ter potrebnimi tehničnimi kompetencami na zadevnem področju. Delovati morajo tudi brez pritiskov in spodbud, zlasti finančnih, ki bi lahko vplivali na njihovo presojo ali rezultate njihovih dejavnosti ugotavljanja skladnosti, predvsem v zvezi z osebami ali skupinami oseb, ki so zainteresirane za rezultate navedenih dejavnosti.
               
            
            
               6.   
               Organ mora biti sposoben izvajati vse naloge za ugotavljanje skladnosti, ki so mu dodeljene v skladu z Direktivo (EU) 2019/520 in ustreznimi izvedbenimi akti, in naloge, za katere je bil priglašen, ne glede na to, ali navedene naloge izvede sam organ za ugotavljanje skladnosti ali so izvedene v njegovem imenu in v okviru njegove odgovornosti.
               Organ za ugotavljanje skladnosti mora imeti vedno in za vsak postopek ugotavljanja skladnosti ter za vsako vrsto ali kategorijo izdelkov, za katero je priglašen, na voljo:
               
                           (a)
                        
                        
                           potrebno osebje s tehničnim znanjem ter zadostnimi in ustreznimi izkušnjami za izvajanje nalog ugotavljanja skladnosti;
                        
                     
                           (b)
                        
                        
                           potrebne opise postopkov o načinu izvajanja ugotavljanja skladnosti, da se zagotovita preglednost in zmožnost ponovitve navedenih postopkov. Vzpostavljene mora imeti ustrezne politike in postopke za razlikovanje med nalogami, ki jih izvaja kot priglašeni organ, in drugimi dejavnostmi ter
                        
                     
                           (c)
                        
                        
                           potrebne postopke za izvajanje dejavnosti, pri katerih se upoštevajo velikost podjetja, panoga, v kateri deluje, in njegova struktura, stopnja zahtevnosti zadevne tehnologije izdelka ter masovna ali serijska narava proizvodnega postopka.
                        
                     Sposoben je ustrezno izvajati tehnične in upravne naloge, povezane z dejavnostmi ugotavljanja skladnosti, in mora imeti dostop do vse potrebne opreme ali prostorov.
            
            
               7.   
               Osebje, odgovorno za izvajanje dejavnosti ugotavljanja skladnosti, mora imeti:
               
                           (a)
                        
                        
                           ustrezno strokovno in poklicno usposobljenost, ki zajema vse dejavnosti ugotavljanja skladnosti, za katere je bil organ za ugotavljanje skladnosti priglašen;
                        
                     
                           (b)
                        
                        
                           zadovoljivo znanje o zahtevah glede ugotavljanja skladnosti, ki ga izvaja, in ustrezna pooblastila za izvedbo tega ugotavljanja skladnosti;
                        
                     
                           (c)
                        
                        
                           zadostno znanje in razumevanje bistvenih zahtev, standardov, ki se uporabljajo, ter ustreznih določb harmonizacijske zakonodaje EU in njenih izvedbenih uredb ter
                        
                     
                           (d)
                        
                        
                           zmožnost za pripravo spričeval, evidenc in poročil, ki izkazujejo, da so bila ugotavljanja skladnosti izvedena.
                        
                     
            
               8.   
               Zagotavljati je treba nepristranskost organov za ugotavljanje skladnosti, njihovega najvišjega vodstva in osebja za ugotavljanje skladnosti.
               Plače najvišjega vodstva in osebja, ki ugotavlja skladnost, ne smejo biti odvisne od števila izvedenih ugotavljanj skladnosti ali rezultatov takih ugotavljanj skladnosti.
            
            
               9.   
               
                  Organi za ugotavljanje skladnosti morajo skleniti zavarovanje odgovornosti, razen če odgovornost prevzame država v skladu z nacionalnim pravom ali če je država članica sama neposredno odgovorna za ugotavljanje skladnosti.
               
            
            
               10.   
               
                  Organ za ugotavljanje skladnosti mora spoštovati obveznost varovanja poslovne skrivnosti za vse informacije, ki jih pridobi pri izvajanju nalog v skladu z Direktivo (EU) 2019/520 in ustreznimi izvedbenimi akti ali katerim koli nacionalnim predpisom, s katerim se Direktiva ali akt izvaja. Vendar to ne velja za pristojne organe države članice, v kateri se izvajajo njegove dejavnosti. Varovati je treba lastninske pravice.
               
            
            
               11.   
               
                  Organi za ugotavljanje skladnosti morajo sodelovati pri ustreznih dejavnostih standardizacije in dejavnostih koordinacijske skupine priglašenih organov, ustanovljene na podlagi ustrezne zakonodaje EU, ali zagotoviti, da je njihovo osebje, ki izvaja naloge ugotavljanja skladnosti, obveščeno o teh dejavnostih, ter kot splošne smernice uporabljati upravne odločbe in dokumente, ki so rezultat dela navedene skupine.
               
            
            
               (1)  Uredba (ES) št. 765/2008 Evropskega parlamenta in Sveta z dne 9. julija 2008 o določitvi zahtev za akreditacijo in nadzor trga v zvezi s trženjem proizvodov ter razveljavitvi Uredbe (EGS) št. 339/93 (UL L 218, 13.8.2008, str. 30).